Grendel, Gábor, podpredseda NR SR (2020-11-24):
Dôvod, pán poslanec, alebo téma, len aby sme vedeli. (Ruch v sále.) Dobre, ideme hlasovať o podaných procedurálnych návrhoch na doplnenie programu. (Ruch v sále.) Dobre, takže dávam hlasovať o podaných procedurálnych návrhoch. Najprv o procedurálnom návrhu pána poslanca Pellegriniho, ktorý navrhuje, aby Národná rada prijala uznesenie, v ktorom žiada vládu Slovenskej republiky, aby sa vzdala celoplošného povinného testovania, aby dôsledne dodržiavala odporúčania Európskej komisie v boji s pandémiou COVID-19 a tak ďalej. Nech sa páči, prezentujme sa a hlasujme. (Hlasovanie.) Prítomných 127, za 46, proti 6, zdržalo sa 73, nehlasovali 2. Konštatujem, že tento procedurálny, resp. doplňujúci návrh sme neschválili. Teraz budeme hlasovať o návrhu pána poslanca Kamenického, ktorý navrhuje, aby minister financií podal Národnej rade informáciu o stave prípravy tzv. plánu obnovy s termínovaním tohto bodu na piatok 27. novembra o deviatej. Prezentujme sa a hlasujme. (Hlasovanie.) Prítomných 128 poslancov, za 47, proti 4, zdržalo sa 77, hlasovali všetci. Ani tento návrh sme neschválili. Teraz budeme hlasovať o prvom návrhu pána poslanca Tarabu, aby Národná rada Slovenskej republiky zaviazala vládu, aby bez predchádzajúceho súhlasu Národnej rady nerealizovala celoplošné testovanie nepresnými AG testami. Prezentujme sa a hlasujme. (Hlasovanie.) Prítomných 129 poslancov, za 47, proti 24, zdržalo sa 58, hlasovali všetci. Tento návrh pána poslanca Tarabu sme neschválili. Ideme hlasovať o ďalšom jeho doplňujúcom návrhu, aby Národná rada Slovenskej republiky zaviazala vládu, aby nepodporila ani neiniciovala prijatie tzv. vakcinačných pasov ako podmienku cestovania v štátoch Európskej únie. Prezentujme sa a hlasujme. (Hlasovanie.) Prítomných 131 poslancov, za 47, proti 35, zdržalo sa 46, nehlasovali 3. Tento návrh pána poslanca sme tiež neschválili. Teraz budeme hlasovať o treťom doplňujúcom návrhu pána poslanca Tarabu, aby Národná rada Slovenskej republiky zaviazala vládu, aby dňom 30. 11. bola obnovená riadna prezenčná výučba na druhom stupni základných a stredných školách, nakoľko minister školstva sa vyjadril, že online štúdium týchto žiakov je len z dôvodu, že je ministrom za stranu SaS, a teda títo žiaci sú držaní doma ako rukojemníci v spore medzi stranou SaS a OĽANO. Prezentujme sa a hlasujme. (Hlasovanie.) Prítomných 126, za 47, proti 4, zdržalo sa 74, nehlasoval 1 poslanec. Tento návrh sme neschválili. Ďalším doplňujúcim návrhom pána poslanca Kuffu je návrh, aby Národná rada zaviazala vládu, aby bez súhlasu Národnej rady nepredlžovala ani nevyhlasovala núdzový stav z dôvodu prijímania obmedzujúcich opatrení v boji proti COVID-19. Prezentujme sa a hlasujme. (Hlasovanie.) Prítomných 131, za 48, proti 22, zdržalo sa 60, nehlasoval 1. Konštatujem, že ani tento návrh pána poslanca Kuffu sme neschválili. A hlasovať teraz budeme o jeho poslednom procedurálnom, resp. doplňujúcom návrhu, aby Národná rada Slovenskej republiky v zmysle § 2 ods. 3 písm. b) zákona č. 350/1996 o rokovacom poriadku Národnej rady v znení neskorších predpisov odvolala predsedníčku Výboru Národnej rady pre zdravotníctvo pani poslankyňu Janu Bittó Cigánikovú. Nebudem to celé čítať, pán poslanec, ak dovolíte. Prosím, prezentujme sa a hlasujme. (Hlasovanie.) Prítomných 122 poslancov, za 10, proti 24, zdržalo sa 78, nehlasovalo 10. Návrh sme neschválili a myslím si, že, pán poslanec, tento návrh ani asi nebol úplne celkom v súlade so zákonom o rokovacom poriadku, keďže táto voľba, keď, tak by mala byť tajná. Kolegyne, kolegovia, dávam teraz hlasovať o programe ako o celku . Prosím, prezentujme sa a hlasujme. (Hlasovanie.) Prítomných 131 poslancov, za 99, proti nikto, zdržalo sa 31, nehlasoval 1. Konštatujem, že sme program tejto schôdze schválili. Panie poslankyne, páni poslanci, ešte vás chcem informovať, že o prvých dvoch bodoch programu budeme hlasovať ihneď po prerokovaní každého z nich. Ak Národná rada rozhodne o návrhu vlády na skrátené legislatívne konanie, bezprostredne pristúpime k prvému čítaniu o vládnom návrhu zákona. Dnes budeme ešte hlasovať o 17.00 hodine. V ďalších rokovacích dňoch budeme o prerokovaných bodoch programu hlasovať vždy o jedenástej a o sedemnástej hodine, pokiaľ Národná rada nerozhodne inak. Je s tým všeobecný súhlas? (Súhlasná reakcia pléna.) Ďakujem. A teda na návrh poslancov opozície zvolávam poslanecké grémium, počas ktorého bude rokovanie schôdze prerušené. (Zasadanie poslaneckého grémia.) (Po zasadaní poslaneckého grémia.)